**Indul a napijegyek értékesítése a férfi kézilabda Európa-bajnokságra**

**Kevesebb mint négy hónap van hátra a magyar-szlovák közös rendezésű Európa-bajnokságig, szeptember 1-én, 12 órától pedig már napijegyeket is lehet vásárolni a tornára. A magyar válogatott budapesti, a nyitónapot követő csoportmérkőzéseire 5900 forinttól, míg a szegedi és debreceni mérkőzésekre 4900 forinttól lehet napijegyeket venni.**

A Budapesti Multifunkcionális Sportcsarnokban, a Szegedi Új Arénában és a debreceni Főnix Csarnokban is négy árkategória alapján lehet lefoglalni a jegyeket a csoportkörre, a középdöntőre és a döntő hétvégére is.

Az Európa-bajnokság január 13-i, budapesti nyitómérkőzésére, a Magyarország–Hollandia találkozóra már korábban lehetett napijegyet vásárolni, 7900 forinttól. Ezt a mérkőzést az európai kézilabdasport legújabb otthona, a húszezer főt befogadására alkalmas **Budapesti Multifunkcionális Sportcsarnok** nagyszabású megnyitója vezeti fel, a jegy erre a programra is érvényes. A magyar válogatott Portugáliával és Izlanddal játszik még a csoportkörben.

*„A napijegyek értékesítésének indulásával egy újabb mérföldkőhöz érkeztünk"* - fogalmazott **Horváth Gabriella,** a Magyar Kézilabda Szövetség főtitkára. - *Nagy erőkkel dolgozunk a háttérben azon, hogy a Magyarországra érkező szurkolók és a hazai kézilabdabarátok is jól érezzék magukat az Európa-bajnokság során. A tornára felépülő budapesti és szegedi aréna, valamint a megújuló debreceni csarnok mellett a világklasszis csapatok önmagukban is garanciát jelentenek ehhez. A napijegyek vásárlásával a szurkolók több mérkőzésre is bebiztosíthatják a helyüket, és együtt folytathatjuk a visszaszámlálást a január 13-i nyitónapig.”* A legolcsóbb napijegyek a csoportkörben 4900 forintba kerülnek (a budapesti első forduló 14-i, portugál-izlandi találkozóra már 3500 forintért be lehet jutni), a középdöntőre 9900 forinttól, a döntőre pedig 19 900 forinttól lehet napijegyet venni.

A csoportkörben az adott helyszínen napi két, a középdöntőben három mérkőzést rendeznek, a napijegyekkel mindegyiket meg lehet tekinteni.

A sportág egyik hazai fellegvárában, **Szegeden** a tokiói olimpiai bajnok franciák, az Eb-ezüstérmes horvátok, a mindig veszélyes szerbek alkotnak roppant erős triót. Az új, nyolcezer fős aréna első komoly eseménye lesz a januári Európa-bajnokság.

A sportesemények szervezésében mindig is elöl járó **Debrecenben** – a megújuló Főnix Csarnokban – a világbajnok, olimpiai ezüstérmes dánok és az Eb-4. szlovének fellépését előzi meg nagy várakozás.

Továbbra is lehet bérleteket vásárolni az Európa-bajnokságra, a csoportkörökre, a középdöntőkre, a döntő hétvégére és a budapesti helyszín összes mérkőzésére is. Szlovákiában szeptember 7-én indul a napijegyek értékesítése.

A férfi kézilabda Európa-bajnokságot 2022. január 13. és 30. között rendezik.

**Az Európa-bajnokság csoportjai:**

**A csoport (Helyszín: Főnix Csarnok, Debrecen):**

Szlovénia, Dánia, Észak-Macedónia, Montenegró

**B csoport (Helyszín: Budapesti Multifunkcionális Sportcsarnok):**

Portugália, Magyarország, Izland, Hollandia

**C csoport (Helyszín: Szegedi Új Aréna):**

Horvátország, Szerbia, Franciaország, Ukrajna

**D csoport (Helyszín: Ondrej Nepela Aréna, Pozsony):**

Németország, Ausztria, Fehéroroszország, Lengyelország

**E csoport (Helyszín: Ondrej Nepela Aréna, Pozsony):**

Spanyolország, Svédország, Csehország, Bosznia-Hercegovina

**F csoport (Helyszín: Steel Aréna, Kassa):**

Norvégia, Oroszország, Szlovákia, Litvánia

 *Az Európa-bajnokságról további részletek a* [*https://www.watchgamesseemore.hu/*](https://www.watchgamesseemore.hu/) *oldalon olvashatók.*

*Információk a szlovákiai helyszínek jegyértékesítéséről:* [*https://tickets.eurohandball.com/men2022*](https://tickets.eurohandball.com/men2022)

**